to 21. maaliskuuta 2019 10.40.00\nOulun Golfin hallitus ja johtokunta kokoontuivat vuoden kolmanteen kokoukseen maanantaina 18.3.\nKokousten asialistojen tärkeimmät asiat olivat vuoden 2018 tilinpäätösten käsittely. Oulun Golf Oy:n tilinpäätös oli yli 15.000 euroa positiivinen. Yhtiön rahatilanne vuoden vaihteessa oli hyvä, vaikka vuoden aikana tehtiin hallituksen päätöksellä ylimääräinen 50.000 euron investointi koneisiin. Investoinnilla säästetään kuluvan vuoden koneinvestoinneissa merkittävä summa..\nOulun Golfkerhon tulos oli myös positiivinen noin 11.000 euroa. Yhdistyksen kassatilanne oli vuodenvaihteessa parempi kuin koskaan.\nPäätettiin esittää yhtiön tilinpäätös yhtiökokoukselle 10.4.2019 hyväksyttäväksi sekä yhdistyksen tilinpäätös kevätkokoukselle hyväksyttäväksi.\nHuomioiden vuoden 2018 toiminnallinen ja taloudellinen tulos voidaan vuotta pitää erinomaisesti onnistuneena. Hallitus ja johtokunta kiittävät kaikkia toimintaan osallistuneita.\nToimikuntien toiminta on käynnistynyt. Kaikki toimikunnat ovat kokoontuneet suunnittelemaan tulevan kauden toimintaa.\nKlubirakennuksen alakerran remontti edistyy aikataulussa ja valmistuu pääosin yhtiökokouksiin mennessä, ainoastaan alakerran aulan ja portaikon välioven asennus voi viivästyä hieman. Alakerta saa samanlaisen sävytyksen kuin ravintola, viihtyvyys ja käytännöllisyys paranevat huomattavasti.\nLauantaina 16.3. SGL:n liittokokouksen, golfmessujen ja Golfgaalan yhteydessä OGK:lle luovutettiin Vuoden Juniorikilpailujen järjestäjä 2018 kunniakirja.\nHallitus päätti hyväksyä Liikuntasetelin maksuvälineiksi maksettaessa henkilökohtaiseen pelaamiseen tai harjoitteluun liittyviä maksuja. Toimitusjohtaja selvittää mitkä liikuntasetelit hyväksytään ja tekee sopimukset palveluntarjoajien kanssa.\nPäätettiin tehdä edellisten vuosien tapaan erillinen Äitienpäivätarjous, joka sisältää alkeiskurssin ja pelioikeuden.\nNimitettiin Jaakko Latvala 1.4.2019 alkaen kerhon sihteeriksi. Jaakko ottaa samana päivänä vastaan myös yhtiön toimitusjohtajan tehtävät.\nKlubilla järjestetään kahvitilaisuus osakkaille, jäsenille ja yhteistyökumppaneille keskiviikkona 29.5. nykyisen kerhon sihteerin ja yhtiön toimitusjohtajan Jukka Rissanen siirtyessä eläkkeelle 1.6.2019 alkaen.


Milloin kertoa raskaudesta ystävälle, entä työnantajalle? Odottajasta voi tuntua hankalalta, kun syömisiä ja juomisia pitää rajoittaa, mutta syytä ei vielä haluaisi kertoa kaikille. Oikea ajankohta riippuu lopulta vain odottajasta itsestään.\nRaskaudesta kertominen on aina jännittävä tapahtuma. Lähimmille ystäville ja sukulaisille kertomista ei välttämättä malttaisi odottaa ollenkaan, kun taas työnantajalle raskausuutisen kertominen saattaa jopa pelottaa.\nJokainen kertoo raskaudesta silloin, kun itse sen parhaaksi näkee. Toiset kertovat uutisen heti viestillä kaikille, kun taas toiset pitävät varmimpana odottaa niin kauan, kunnes vauvamaha kohta jo muutenkin näkyisi.\nAivan tuoreesta plussatestistä kannattaa kertoa vain niille ihmisille, joille todella haluat kertoa tai kertoisit myös sen, jos jokin menee vikaan.\nUsein odotuksesta kerrotaan lähimmille ystäville ja sukulaisille jo raskauden alkuvaiheessa. Muille kerrotaan puolestaan useimmiten silloin, kun keskenmenon riski on pienentynyt, eli yleensä ensimmäisen ultran jälkeen.\nTyönantajalle raskaudesta ei tarvitse kertoa ennen kuin perhevapaalle jäämiseen on kaksi kuukautta. Käytännössä vatsa kuitenkin yleensä paljastaa asian jo ennen sitä.\nRaskaudesta kertominen on hyvin herkkä ja henkilökohtainen asia. Moni on myös loukkaantunut, kun tiedon vastaanottajan reaktio ei olekaan sellainen, jonka oli kuvitellut.\nSyitä odottamattomaan reaktioon voi olla monia, eikä se kuitenkaan tarkoita, että tärkeä ihmissuhde olisi muuttunut perustavalla tavalla.\nAina uutista ei myöskään voi piilotella vaikka haluaisi, sillä raskausoireet tai muuttuneet elintavat voivat paljastaa raskauden. Esimerkiksi pahoinvointi tai alkoholin poisjättäminen herättävät helposti uteliaita kysymyksiä lähipiirissä.\nKenelle sinä kerroit tai aiot kertoa ensimmäiseksi raskausuutisesta? Kommentoi alle!


VPK:ssa opitaan tärkeitä elämäntaitoja – Hämeen Sanomat\nVPK:ssa opitaan tärkeitä elämäntaitoja\nEnsiapu ja toimiminen onnettomuustilanteessa ovat asioita, jotka jokaisen kansalaisen olisi hyvä osata. Vitsan voi vääntää jo hyvissä ajoin Lammin VPK:n nuoriso-osastossa, johon voi liittyä 7-vuotiaana.\n– Meillä on toiminnassa mukana viitisentoista nuorta, joista puolet ovat tyttöjä ja puolet poikia, osastonjohtaja Juha-Pekka Laurila kertoo.\n– Mukaan pääsee tulemalla harjoituksiin. Harrastus on nuorille ilmainen ja kaikki välineet sekä varusteet tulevat meiltä.\nNuoriso-osasto harjoittelee ensi viikosta lähtien joka tiistai kello 18 Lammin paloasemalla Mommilantiellä. Sen tavoitteena on kehittää nuorten turvallisuustietoutta ja osaamista. Osasto antaa samalla hyvän pohjakoulutuksen niille, jotka haaveilevat ensihoitajan tai ammattipelastajan urasta tai paikasta VPK:n hälytysosastossa.\n– Teemme sammutusharjoituksia ja opettelemme letkujen sekä suihkuputkien käsittelyä, toimintaa onnettomuuspaikoilla ja ensiapua. Keväällä purimme auton hydrauliikkavälineillä ja opettelimme potilaan siirtämistä ajoneuvosta.\n11-vuotias Elina Anttila on ollut nuoriso-osastossa neljä vuotta.\n– Vanhempani ovat olleet VPK:n toiminnassa ja tulin mukaan heti ekalta luokalta.\n– Olen oppinut muun muassa ensiapua, mutta mielenkiintoisinta on ollut harjoitella alkusammutusta.\nLammin VPK:ssa on nuorten lisäksi naisosasto, veteraaniosasto ja hälytysosasto. Viimeksi mainitulla hommia riittää.\n– Teemme vuosittain noin 200 keikkaa. Pari vuotta sitten kaksi henkilöä siirtyi nuorten puolelta hälytysosastoon, johon on mahdollista tulla 16-vuotiaana sammutusharjoittelijaksi. Tositoimiin pääsee sitten 18-vuotiaana sammutustyökurssin suoritettuaan.\nMiksi VPK-toiminta on hyvä harrastus nuorelle?\n– Täältä saa tietoa, yleissivistystä ja käytännön kokemusta monista sellaisista asioista, jotka saattavat tulle elämän varrella vastaan, Laurila sanoo.\n– Asioita tehdään porukassa ja se, että opitaan toimimaan ryhmässä on erittäin oleellinen juttu.\nLammin VPK:lla on Kanta-Hämeen pelastuslaitoksen kanssa sopimus, jonka nojalla se suorittaa sammutus-, pelastus-, sekä ensivastetoimintaa ensisijaisesti Lammilla ja lähialueilla. Palokunta tekee rallipäivystystä ympäri Suomea moottoriurheilutapahtumissa ja järjestää turvallisuuskoulutuksia ja alkusammutuskursseja kouluissa sekä päiväkodeissa ja antaa turvallisuusvalistusta tapahtumissa.


Kuumakivihierontaa rentoutumiseen | Sun Jeesi - Hieronta Vantaa\nmennessä susannavisa | 21.02.2020 | Yleinen | 0 Kommenttia\nOletko koskaan kokenut kivillä hierontaa? Käyttämäni kivet ovat ihanan sileitä ja pehmeitä iholla. Ne liukuvat ihon pintaa pitkin öljyn avulla, eivätkä tuota silloin kitkaa.\nOmat kiveni ovat kotoisin Perusta, luonnon muokkaamia basalttikiviä. Lämmitän kivet keraamisella tasolla sopivan lämpöisiksi ja hoidon aikana vaihtelen kiviä hierottavan alueen mukaisesti. Toiset kivet ovat aina lämmittelemässä lämmittimessä ja odottavat vuoroaan. Kivet eivät saa koskaan polttaa ihoa, vaan hieronta täytyy tuntua mukavan lämpimältä ja rentouttavalta.\nKivet pesen aina jokaisen hoitokerran jälkeen. Kivet täytyy myös laittaa lämpenemään hyvissä ajoin ennen hierontasessiota. Joten esivalmistelua ja jälkipuuhaakin tässä hieronnassa on melko paljon.\nKivihieronnassa hyvä öljy on luomulaatuinen seesamiöljy. Öljy lämmitetään miellyttävän tuntuiseksi. Seesamiöljy yleensä sopii kaikille ja se myös hoitaa ihoa.\nKun tulet hierontaan, voit puhallella stressiä pois ja nauttia. Muista, että tämä on sinun omaa aikaasi, sinun ei nyt tarvitse huolehtia mistään eikä tehdä yhtään mitään. Rentoutumista täytyy ihan opetella, kun arki on yhtä hullunmyllyä, kiirettä ja paineita. Kiireettömien hetkien lisääminen elämään on ensiarvoisen tärkeää, se pitää sinun terveyttäsi yllä.\nLämmön vaikutuksesta parasympaattinen hermosto aktivoituu ja auttaa kehoa rentoutumaan ja se alentaa verenpainetta. Kivet eivät saa kuitenkaan olla liian kuumia, ja tästä kyselen myös asiakkaan tuntemuksia.\nJoillekin henkilöille ei voi kuumakivihieronta sovi. Tällaisia tilanteita ovat: raskaus, akuutti vamma, turvotus, ihottuma/iho-ongelmat, avoimet haavat, sydänsairaudet, pahanlaatuiset kasvaimet, heikentynyt tunto, juuri tehty leikkaus, suonikohjut tai tulehdus kehossa. Myöskään ei sovi henkilöille, joilla mikään hieronta tai kuumuudesta johtuvat hoidot eivät ole sallittu terveydentilan vuoksi.\nKuten monet suomalaiset lähtevät etelään lämpöä hakemaan tai haluavat saunan miellyttävien löylyjen lämpöön, lämpimillä kivillä hierominen antaa samanlaista vaikutusta eli helpottaa kipua, jäykkiä lihaksia sekä vähentää stressiä. Olemme kokonaisuus, rentoutuminen pään sisällä vaikuttaa myös kehoon ja päinvastoin.\nTätä tunnetta yritän tavoitella tehdessäni kuumakivihierontaa, auttaa asiakasta helpottamaan olotilaansa tai vain nauttimaan omasta hetkestään.\nAjan pääset varaamaan täältä:


Parasite (2019) arvostelu – Taikalyhty – Elokuvablogi\nOn 20.2.2020 19.2.2020 Tekijä Heini L.Kategoria(t): Elokuva-arvostelu\nParasite (2019) on elokuva köyhyydestä ja yltäkylläisyydestä – ihmisistä, joilla ei ole mitään, ja ihmisistä, joilla on kaikki. Parasiten maailmassa nämä kaksi ihmisryhmää ovat tekemisissä ainoastaan palkkasuhteiden myötä: köyhät kuljettavat rikkaita paikasta toiseen, pesevät heidän vaatteensa, siivoavat heidän kotinsa, opettavat heidän lapsiaan kuin orjat antiikin Roomassa. Köyhä on olemassa rikkaalle vain välineenä, ei päämääränä.\nKimien perhe asuu kerrostalon kerrostalon alimmassa kerroksessa. Sadevesi valuu kadulta ikkunoiden kautta asuntoon, ja wifi toimii vain vessannurkassa. Vakituisia töitä ei ole, vain satunnaisia hanttihommia, kuten pitsalaatikoiden taittelua. Vaikka ahtaassa kellariluukussa vietetyn elämän mielekkyys on kyseenalainen, Kimit yrittävät. Muutakaan mahdollisuutta ei ole.\nVessa on Kimien asunnon ainoa paikka, jossa wifi toimii.\nSitten perhettä kohtaa satunnainen onni: poika Ki-woo saa työtä englannin tukiopettajana Parkin perheestä. Parkit ovat rikkaita, mutta sinisilmäisiä ja kilttejä. Elämä on kohdellut heitä pehmein käsin – suurin Parkien elämän haaste on se, että heidän pieni poikansa pelkää kummituksia. Juuri tätä enempää juonesta ei varmaankaan kannata ennen elokuvan katselua tietää.\nElokuvan alussa isä-Kim huomaa kellarikodin ruokapöydällä loishyönteisen ja napauttaa sitä. Pian kadulle ilmestyy tuholaistorjuja, joka huomaamattaan tulee suihkuttaneeksi tuholaismyrkkyä myös Kimien kotiin, jolloin perhe on tukehtua. Kimit ovat samanaikaisesti sekä loiseläimiä että loisten isäntiä.\nParkit ovat kivoja ja kauniita ihmisiä kivassa ja kauniissa talossa. Samanaikaisesti he ovat aivan pihalla aivan kaikesta.\nSama monitulkintaisuus toistuu myöhemmin elokuvassa. Äkkiseltään näyttää siltä, että Ki-woon työsuhde tekee hänestä eräänlaisen loisen Parkien iholla – olentona, joka imee ravintonsa isännästään eikä anna mitään takaisin. Juonen edetessä tämä asetelma alkaa kuitenkin näyttää yhä kyseenalaisemmalta. Oikeastaan rikkaat Parkit ovatkin elokuvan loisia – perustuuhan heidän ylellinen elämäntapansa alipalkattujen ressukoiden työpanokselle. Asian voi nähdä monella tavalla. Kaikki riippuu näkökulmasta.\nArkkitehtuuri kertoo Parasitessa henkilöhahmojen sosioekonomisesta asemasta. Kimien ahdas kellariasunto kuvaa heidän asemaansa yhteiskunnan pohjasakkana – ihmisinä, joiden koteihin kaduilla vellova likavesi vyöryy, kun kaupunki tulvii. Kellarin seinät ovat samanaikaisesti sekä huterat että vantterat – paska pääsee niiden lävitse. Samalla ihmisen on vaikeampi murtautua ulos kellarikodistaan, josta on tullut hänen vankilansa. Ulospääsyä ei ole, luokkaretki on peruttu.\nKimien kellarikoti täyttyy tavarasta ja haisee.\nToista on Parkien luksuskodissa. Parkien residenssi on vihreä, avara ja hiljainen keidas likaisen ja mölyisän Soulin keskellä. Talo on täynnä kauniita esineitä, puhtaita pintoja, suuria ikkunoita ja avaraa tilaa. Sen suunnittelussa ja sisustuksessa mitään ei ole jätetty ”vähän sinne päin” tai sattuman varaan. Missään ei näy lattian halki kulkevia johtoja tai tyhjiä taulukoukkuja. Pienimmätkin säröt on hiottu pois.\nArkkitehtuurin lisäksi myös haju kertoo paljon Parasiten kahden perheen välisestä erosta. Vauvantalkissa ja puhtaassa vuori-ilmassa piehtaroivat Parkit haistavat köyhyyden ja pahoittavat tästä hajusta mielensä. Kimit puolestaan eivät ole moksiskaan, kun paskavesi pursuaa likaviemäristä. He ovat tottuneet kaikkeen, eivätkä hätkähdä pienestä.\nParasiten kohtaus, jossa Soulin kadut täyttyvät sadevedestä, on melankolisen kaunis.\nParasiten tapa kuvata hajuja tuo mieleeni tapauksen, jota todistin vuosia sitten sivusta erään suuren kaupungin pääkirjastossa. Kirjastoon oli astunut nuhjuinen, iäkkäämpi mies, ulkonäöstä pääten asunnoton. Mies selaili uutuushyllyä kaikessa rauhassa, kun lainaustiskin täti tuli jo pyytämään tätä poistumaan – kuulemma ”kirjastoon pitäisi pukeutua vähän siistimmin”. Mies poistui silminnähden surullisena ja hämmentyneenä. Hieman myöhemmin eräs asiakaspalvelija käveli sen hyllyn ohitse, jota mies oli selannut. Palattuaan tiskille hän mainitsi kollegalleen (tämän kuulin sivukorvalla), että ”kohta, jossa se mies seisoi, haisee vieläkin”.\nSilloin tajusin tämän: se, että toteaa toisen ihmisen haisevan, on eräs voimakkaimpia tapoja ilmaista, että minä en ole samanlainen kuin hän.\nOdotin Parasitelta jotakin omituisempaa, hullumpaa ja ainutkertaisempaa kuin mitä se tarjosi. Traileri antoi ymmärtää, että kyse olisi kauhuelokuvasta tai vähintäänkin kauhuelementtejä sisältävästä teoksesta. Tässä suhteessa jouduin pettymään. Ehkäpä olisin osannut mitoittaa odotukseni oikein, jos ohjaaja Bong Joon-hon aiempi tuotanto olisi ollut minulle tutumpi.\n6 kommenttia artikkeliin ”Parasite (2019) arvostelu”\nKiinnostavaa. Ei löydy Netflixistä, mutta oskariehdokkaista löytyy ainakin Kaksi paavia, joka on mielenkiintoinen faktan ja fiktion kombinaatio.\n20.2.2020 klo 11.17\t Vastaus\nVarmasti menee vielä aikaa ennen kuin Parasite saadaan Netflixiin. Tuo Kaksi Paavi kiinnostaa, hyvä kun vinkkasit että se on jo Netflixistä katsottavissa!\n21.2.2020 klo 18.16\t Vastaus\nMarriage Story on kans hyvä. Netflixissä.\nKävin tyttären kanssa katsomassa Pikku naiset. Se on elokuva joka voitti minut kulkunsa aikana puolelleen. Ja jälkimaku mainio. Sen jälkeen kun eläkeläispariskunta lähti kesken pois, olin ainut mies runsaslukuisen yleisön joukossa. 4 pinnaa.\n25.2.2020 klo 22.47\nHöh. Mulle tulee paha mieli aina kun joku lähtee leffasta kesken pois. En ole varma tuleeko se paha mieli tekijän puolesta vai kesken lähtevän katsojan puolesta – katsojahan siinä jotain menettää. Elokuva kuin elokuva vaatii aikansa ennen kuin se kypsyy, harva leffa on parhaimmillaan ihan alussa.\n26.2.2020 klo 19.47\nKävin tänään katsomassa Jäähyväiset. Saas nähä tuleeko tänä vuonna parempaa elokuvaelämystä kuin tää.\n26.2.2020 klo 23.03\nOlin ohittanut tämän kokonaan, nyt katsoin trailerin. Vaikutti kiinnostavalta, ja Amerikka-Kiina-asettelu kutkuttaa. Tuntuu kuitenkin oudolta ajatukselta, että menisi katsomaan tämäntyyppistä teatteriin. Pitäisi vähän laajentaa scopea, käydä katsomassa muutakin kuin ”omituisia” leffoja.\n27.2.2020 klo 7.39